Vivi Kier (KF), 2011-02-11:
I sidste uge diskuterede vi jo det samme emne.
Regionerne skal samle behandlinger på bæredygtige enheder og samarbejde om funktioner, som er for specialiserede til at kunne udføres i alle regioner.
Sådan er teksten i den brede politiske aftale tilbage fra 2006, en aftale for principperne for fremtidens specialeplanlægning.
Sidst i 2008 kom så ekspertpanelets bud på en ny struktur for sygehusplaceringer, hvor en gennembearbejdet rapport belyser, forklarer og begrunder.
Forespørgslen i dag handler om fremtidens sygehusstruktur, og fra konservativ side vil vi rigtig gerne fra vision til virkelighed.
Den vision, der har været, bygger på fire områder: at vi får fagligt bæredygtige sygehuse; at vi får en ny akutsygehusstruktur, og det er jo lige nøjagtig her, vi samler ekspertisen på færre enheder; og så er der det her forfærdelige udtryk den præhospitale indsats, som vi alle sammen er enige om er et dårligt udtryk, men som jo drejer sig om, at behandlingen iværksættes ude på ulykkesstedet, inden man overhovedet begynder at køre hen imod et sygehus; og den sidste del er så den primære sundhedssektor, og det er den, der skal understøtte alle andre tiltag.
Som konservativ glæder jeg mig over, at vi står med mange nye ekstra milliarder kroner, milliarder, der alene skal bruges til nybygning og ombygning, således at vi får et fremtidens sygehusvæsen med en akutstruktur, som rækker langt ind i fremtiden.
Akutmodtagelsen er vigtig, og den går på to ben: Der er de nære tilbud, og så er der den høje faglige ekspertise.
Udkantsområderne er selvfølgelig også en del af det her.
Tryghed for borgerne er meget vigtigt.
Der er afsat 600 mio. kr. til det her område, og de første penge er netop udmøntet, som vi hørte i ministerens tale.
Det er jo helt forståeligt, hvis ikke alle har kunnet nå at følge med i den udmøntningsaftale, der er sendt ud til alle regioner her til morgen.
Jeg synes, man skal sætte sig ind i det, for alt det om områder, som hr. Jonas Dahl nævnte før, er i hvert fald ikke korrekt og rigtigt.
Men det er jo fair nok, hvis man ikke har haft tid til at sætte sig ind i det sidste nye.
Etableringen af den nye sygehusstruktur og af akutmodtagelser er et centralt satsningsområde.
Det er nødvendigt med færre enheder, hvis vi vil have og vil kunne fastholde en høj ekspertise, men det udelukker jo ikke, at vi skaber tryghed for den enkelte borger, for trygheden skal være i højsædet.
Igen må jeg sige med hensyn til den her førhospitalsindsats, at det hele jo skal ses i en sammenhæng, og i det øjeblik man er klar med de nye sygehuse, hvor alle specialerne bliver lagt sammen, jamen så er der også en helt køreklar plan for, hvordan vi skaber tryghed i udkantsområder.
Allerede nu er der sat rigtig mange tiltag i værk, som vi også har hørt tidligere ordførere fortælle om fra deres regioner.
Jeg er derfor ikke enig med den spørger, der talte om forringelser af sygehusbetjeningen.
Det er jo ikke bygningerne, der er afgørende for en høj lægefaglig behandling, det er derimod indholdet i bygningerne, og samlingen af specialiseret behandling er jo lig med en langt højere kvalitet for alle patienter her i landet.
Hvad hjælper det, at man får en akut hjerneblødning på Langeland og så bliver transporteret til Svendborg Sygehus, hvor der ikke er alle de eksperter, som der er inde på det store Odense Universitetshospital?
Så ligger man der et par dage og bliver måske invalideret resten af sit liv, fordi man ikke fik den ypperste behandling.
Jeg tror, det gælder os alle sammen: Den dag vi bliver syge, vil vi hellere have, at den helt rigtige behandling starter i ambulancen, og at man så bliver kørt ind til specialisterne, som kan sikre, at man kan komme sig efter eksempelvis en hjerneblødning.